MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets afgørelse om Det Europæiske År for Uddannelse gennem Idræt 2004

2001/0244 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets afgørelse om Det Europæiske År for Uddannelse gennem Idræt 2004

1- SAGSFORLØB

Forslag sendt til Europa-Parlamentet og Rådet: (dok. KOM(2001) 584 endelig - 2001/0244(COD)): // 16./17. oktober 2001

Udtalelse fra Det Økonomiske og Sociale Udvalg: // 24. april 2002

Udtalelse fra Europa-Parlamentets førstebehandling: // 14. maj 2002

Udtalelse fra Regionsudvalget // 15. maj 2002

Vedtagelse af den fælles holdning: // 14. oktober 2002

2- FORMÅL MED KOMMISSIONENS FORSLAG

Formålet med meddelelsen er i overensstemmelse med EF-traktatens artikel 251 at redegøre for Kommissionens holdning til Rådets fælles holdning af 14. oktober 2002 vedrørende Europa-Parlamentets og Rådets forslag til afgørelse om at indføre et Europæisk År for Uddannelse gennem Idræt 2004.

Formålet med forslaget er at tilskynde til, at der i 2004 gøres en særlig indsats for at udnytte idrættens iboende pædagogiske og socialiserende værdier mere optimalt, hvilket skal ske ved at fremme partnerskaber mellem undervisningsinstitutioner og idrætsorganisationer. Forslaget er blevet til på foranledning af Det Europæiske Råd, som på topmødet i Nice opfordrede til, at der i højere grad blev taget hensyn til idrættens værdier i Fællesskabets forskellige politikker og aktioner.

3- BEMÆRKNINGER TIL DEN FÆLLES HOLDNING

I det store og hele indeholder den fælles holdning de væsentligste elementer i Kommissionens forslag til afgørelse og er samtidig i overensstemmelse med Europa-Parlamentets udtalelse.

Rådet har antaget de vigtigste af de ændringsforslag, som Europa-Parlamentet vedtog ved førstebehandlingen den 14. maj 2002, og som Kommissionen godkendte. Kommissionen har haft lejlighed til at give Rådet en redegørelse for sin holdning til de ændringsforslag, der blev fremsat ved førstebehandlingen.

Kommissionen mener derfor, at den fælles holdning, som blev vedtaget med enstemmighed, idet Portugal dog undlod at stemme, udgør et godt grundlag for de videre drøftelser om forslaget til afgørelse, og at det burde være muligt at nå frem til en hurtig vedtagelse af afgørelsen som led i den fælles beslutningsprocedure.

For så vidt angår budgettet, har Rådet godkendt den samlede budgetramme på 11,5 mio. EUR som foreslået af Kommissionen og accepteret af Parlamentet ved førstebehandlingen.

Den fælles holdning holder fast ved de syv mål, som Kommissionen har foreslået, og som Parlamentet har fremsat ændringsforslag til ved førstebehandlingen. Ændringsforslagene har bidraget til, at de pædagogiske aspekter af det europæiske år kommer bedre til deres ret, og at nærhedsprincippet er blevet kraftigere betonet. Parlamentets ændringsforslag om at tilføje ligestilling mellem kønnene som et specifikt mål er blevet inkorporeret i betragtningerne. Egentlig er der her tale om et anliggende, som bør integreres på tværs af Fællesskabets foranstaltninger, snarere end et generelt mål, som specifikt har med Det Europæiske År for Uddannelse gennem Idræt at gøre.

Med undtagelse af forslagene angående evalueringen af virkningen af Det Europæiske År for Uddannelse gennem Idræt fastholder den fælles holdning de foranstaltninger, Kommissionen har foreslået, og som Parlamentet har fremsat ændringsforslag til, f.eks. bortfald af bestemmelsen om rundspørger og undersøgelser.

To af Europa-Parlamentets ændringsforslag er imidlertid ikke blevet efterkommet.

Den fælles holdning tager ikke hensyn til Parlamentets ændringsforslag om at opregne forskellige sportsbegivenheder i 2004. Kommissionen deler Rådets synspunkt. I sit oprindelige forslag havde Kommissionen nævnt OL og handicap-OL i Athen på grund af deres universelle karakter og symbolværdi, og fordi de omfatter langt de fleste idrætsgrene. Forslaget nævnede blot andre større idrætsarrangementer, og fodbold-EM i Portugal i 2004 var blot ment som et eksempel. Hvis man begynder at nævne andre sportsbegivenheder, ender man med et veritabelt katalog, helt ude af proportioner med afgørelsen som sådan. Man må ikke glemme, at der i Europa hvert år arrangeres omkring 200 europa- og/eller verdensmesterskaber inden for alle idrætsgrene og i alle idrættens forskellige klasser. Det tjener intet formål at opstille en udtømmende liste i forslaget til afgørelse; tværtimod ville forslaget derved blive unødvendigt tungt. Et af de mål, der tilstræbes med det europæiske år, er simpelthen at benytte sådanne begivenheder til gennemførelse af frivillige aktioner, som anses for at spille en vigtig rolle i en ikke-formel pædagogisk sammenhæng.

Den fælles holdning medtager heller ikke ændringsforslaget gående ud på at arrangere en idrætskonkurrence mellem skoler i Europa. Vinderne af denne konkurrence ville få en rejse til Olympen, hvor de ville få mulighed for at overvære, at den olympiske ild blev tændt. Kommissionen havde heller ikke accepteret dette ændringsforslag. Det er Kommissionens opfattelse, at Rådets forslag, som går ud på at tilskynde til europæiske konkurrencer i uddannelsesmæssigt øjemed, åbner mulighed for, at aktørerne i det europæiske år kan indgive forslag af den type, som Parlamentet har gjort sig til talsmand for, hvilket i øvrigt fremgår af en erklæring knyttet til den fælles holdning som bilag. Fællesskabet kan under ingen omstændigheder træde i stedet for uddannelsesinstitutioner eller idrætsorganisationer ved tilrettelæggelsen af aktiviteter, som henhører under deres kompetence.

Ved gennemførelsen af afgørelsen gør Kommissionen imidlertid alt for at tilskynde specialiserede organisationer, både blandt skoler og idrætsorganisationer, til som led i Det Europæiske År for Uddannelse gennem Idræt at indgive et forslag til et større idrætsarrangement, som involverer samtlige medlemsstater, og som lægger vægt på at udnytte de olympiske idealer i undervisningen.

Ifølge den fælles holdning skal der nedsættes et udvalg til at bistå Kommissionen med forvaltningen af det europæiske år. Med denne ændring bliver fremgangsmåden i Det Europæiske År for Uddannelse gennem Idræt den samme som i Sprogåret og i Handicapåret. Det sker ud fra et ønske om kontinuitet.

De øvrige ændringsforslag forbedrer forståelsen og gør teksten lettere at læse, medens de i det væsentlige lader Kommissionens oprindelige forslag uændret og bevarer ånden i det.

4- KONKLUSION

Den fælles holdning lægger sig tæt op ad både Parlamentets og Kommissionens holdning. Den medtager en stor del af de ændringer, som Parlamentet har foreslået, og som Kommissionen har inkorporeret i sit ændrede forslag. Kommissionen godkender derfor den fælles holdning, som blev vedtaget med enstemmighed, idet Portugal dog undlod at stemme.

Det er derfor Kommissionens ønske, at beslutningsproceduren vil gå hurtigt, så alle de administrative procedurer, der er nødvendige af hensyn til det europæiske års gennemslagskraft, kan sættes i gang i god tid.